
Joc de màscares analògiques

Una de les tendències més recents en certes exposicions immersives és que et convidin a calçar-te un aparell voluminós que et transporta a una realitat virtual fins al punt que acabes de perdre el món real de vista i et trobes immers en un palau de segles passats, unes termes romanes, uns animals de gènere fantàstic o envoltat de personatges històrics que, si goses tocar-los, se't fonen com un bolado. 


M'imagino com es diverteixen els monitors d'aquestes exposicions interactives quan veuen els moviments dels usuaris dels aparells que es mouen mig a les palpentes com si juguessin al joc de la gallineta cega.


Faig aquesta comparació perquè el que proposa el reconegut director, dramaturg, il·luminador, figurinista i escenògraf italià Romeo Castellucci (Cesena, Emília-Romanya, Itàlia, 1960) és precisament l'altra cara de la realitat virtual com si, en un rampell romàntic, tornés a l'analògica amb un joc de màscares que repten els espectadors a viure allò que la mínima visibilitat dels forats dels ulls els permeten imaginar.


El Festival Grec sempre es guarda a la màniga alguna sorpresa minimalista que és com una perla amagada entre altres propostes empeltades de grandiositat i efectes espectaculars. Aquesta anomenada “performance” de Castellucci n'és una. Situada a la Sala Raval del Centre de Cultura Contemporània de Barcelona (CCCB) —on ja s'hi va veure també en un festival anterior els Cabo San Roque amb la seva recreació sonora sobre el món de Mercè Rodoreda—, ara, durant un cap de setmana, Romeo Castellucci ha convidat en sis sessions d'uns tres quarts d'hora, grups de quaranta espectadors disposats a viure o millor, com diu el títol, a creure en les màscares.


Perquè es tracta d'això: creure més que viure. I perquè tothom ho experimenti, cal que cadascun dels espectadors es deixi anar i accepti el joc. Primer, emmascarar-se amb una de les màscares (pot ser que sigui la d'un jove, o d'una dona gran o un home amb cara de males puces, toca la que toca) i, asseguts en rotllana amb la resta d'emmascarats, observar a través dels orificis de la màscara allò que Castellucci el convida a creure quan, dos emmascarats de la companyia, fan de camàlics entrant diversos objectes al centre de la pista.


¿Què hi veieu en un gerro antic? ¿Què us inspira una ampolla de llet? ¿Què vol dir la paraula “pipa” projectada a la paret? ¿Això no és un gerro, doncs, com deia aquell? ¿Què pretén Castellucci quan força la tensió del grup en silenci, en un espai tancat i angoixant, introduint una bombona com si fos un extintor del qual els dos camàlics pitgen la llengüeta perquè en surti una mena de gas? ¿Això no és un crematori nazi tampoc? ¿I què vol que passi quan entra la cadira d'execució medieval, amb corretges, com aquelles dels antics mètodes de control dels manicomis dels segles passats? ¿Tampoc no és una cadira? ¿I un altre dels emmascarats infiltrats que s'hi llença com si li agafés un atac epilèctic també és una fal·làcia teatral o és un dels espectadors enmmascarats que ha estat xuclat per la sensació de la claustrofòbia?


Aquest és el joc de màscares analògiques que proposa Roberto Castellucci. Creure en les màscares per convertir-te en un espectador-actor sense paraules mentre tot d'éssers silenciosos i expectants com tu mateix creen, amb les seves carotes, una imatge col·lectiva de les contrdiccions que ens envolten. Un experiment poèticoteatral que acaba impactant més que la contemplació passiva de l'amaratge d'un helicòpter en ple escenari.
Andreu Sotorra, Clip de Teatre, 6 juliol 2026
Les poètiques visuals de Romeo Castellucci


A Romeo Castellucci li interessa la construcció de la imatge i la seva manipulació amb un fort component estètic i sovint polític. Un imaginari on hi cap el més teatral, com hem vist a Bros (Temporada Alta) i la trilogia sobre la Divina Comèdia de Dante i Sobre el concepte de rostre, en el Fill de Déu (Festival Grec), però també en instal·lacions performatives com Il terzo Reich (Temporada Alta) o aquesta Creure en les màscares.

L’artista italià crea una seqüència d’objectes que entren i surten de l'impol·lut espai blanc d’aire museístic de la sala Raval del CCCB rodejat dels espectadors emmascarats amb màscares humanes diferents. Són objectes d’una certa quotidianitat (un vas de llet, un ram de flors, una gerra, una fotografia de Stan Laurel, un crucifix...) que bateja amb noms que no tenen res a veure amb ells tot exhibint una lògica impossible, ja que la sèrie està pensada per a l'aparició final d’una cadira elèctrica com les que es fan servir a les execucions de condemnats a mort i a la qual, ara si, s'anomena pel seu nom: cadira.

Una cadira molt semblant a la famosa serigrafia d'Andy Warhol que pot o no provocar la reacció dels assistents. Des de la mera observació fins a la seva utilització i a la fi la seva figurada destrucció. Quaranta minuts d’un poema visual molt propi de l’art contemporani.

Santi Fondevila, ARA, 8 juliol 2026

Mirall històric


«Això no és una pipa», sentenciava René Magritte en el seu quadre. Romeo Castellucci trenca el codi seguint el manament surrealista desordenant vocables i els elements que representen. Cap d’ells casa l’un amb l’altre. O ho fa molt tangencialment, com a contrast a tota el que s’ha vist amb antelació.

El director experimenta, ara, amb una instal·lació performativa d’uns 40 minuts. Si a Barcelona, el va apropar el Lliure dirigit per Àlex Rigola amb les efecistes i inquietants Tragèdies endogonídies (2005) va rebre l’aclamació al Grec del 2009 amb la trilogia de La divina Comèdia. Habitual també del Temporada Alta ha servit produccions tan extremes com Trossos de Juli Cèsar, o el quadre plàstic amb la participació d’una vintena d’espontanis com a policies a Bros. Dell soroll eixordador al silenci absolut en aquesta peça que mira cap endins, que incomoda per unes màscares que tapen el rostre i el fan suar i dificulten la visió.

Aquest Creure en les màscares indaga en ensenyar uns rostres que no són. Els espectadors es cobreixen amb màscares abans de seure en el perímetre. L’exercici atribueix mots a objectes que no els hi corresponen. Una pipa no és una pipa, efectivament. El col·lapse arriba en la darrera exposició. No hi ha temps a interactuar amb el que s’exposa (una mena de ritual típic dels museus, que Marta Pazos en feia poètica a Exorcismes: Astral): Un got de llet s’associa amb un martell; un gerro grec amb un tub; un ram de flors amb una cara.

El cervell busca connexions neuronals que justifiquin les relacions. Fins que, al final, resulta incòmode i insultant el mot Cadira a l’element que entren els operaris a l’espai expositiu. Provocador Castellucci dóna temps a què hi hagi una interacció dolorosa del públic que s’hi atansa. Fa pensar amb la duresa mecànica del sistema d’execució que apareix a L’Albada i que Puig Antich.

Cas obert, en canvi, prova d’escapar-se de la forma més poètica i trasbalsadora. L’art és un tub que permet connectar amb un passat de segles enrere; que atempta contra l’estómac com un got de llet caducada, i que sedueix la persona estimada amagant el rostre en un ram.

Jordi Bordes, Recomana, 8 juliol 2026

